KIRJALLINEN KYSYMYS E-2775/02 esittäjä(t): Juan Naranjo Escobar (PPE-DE) komissiolle. Yhden ja kahden euron kolikoiden aiheuttamat allergiset reaktiot.



Virallinen lehti nro 161 E , 10/07/2003 s. 0037 - 0038



KIRJALLINEN KYSYMYS E-2775/02 esittäjä(t): Juan Naranjo Escobar (PPE-DE) komissiolle (3. lokakuuta 2002) Aihe: Yhden ja kahden euron kolikoiden aiheuttamat allergiset reaktiot Syyskuun 12. päivänä Nature-aikakauslehti julkaisi artikkelin, joka perustui Zürichin yliopiston lääketieteellisen tiedekunnan ihotautiosaston tekemän tutkimuksen, jonka mukaan yhden ja kahden euron kolikot voivat aiheuttaa iho-oireita joutuessaan kosketuksiin hien kanssa. Heti euron liikkeeseen laskemisen jälkeen useissa tiedotusvälineissä esiintyi tietoja, että yhden ja kahden euron kolikoiden valmistukseen käytetty nikkeli voi aiheuttaa allergisia reaktioita joutuessaan kosketuksiin ihon ja hien kanssa. Komission vastasi näihin epäilyihin viime tammikuun 11. päivänä julkaistussa lehdistötiedotteessa, että uudet kolikot tuskin aiheuttavat allergiaa, koska niiden sisältämä nikkeli ei ole kolikoiden pinnalla eikä siksi voi joutua kosketuksiin ihon kanssa. Komissio katsoi silloin, että mahdollisesti samaan aikaan euron kanssa käytössä olleiden kansallisten kolikoiden sisältämä nikkeli saattoi aiheuttaa allergiaa. Komissio käsitteli sittemmin tätä asiaa vastauksessaan 28. toukokuuta Euroopan parlamentin kirjalliseen kysymykseen E-0851/02(1). Minkä arvoisena komissio pitää Zürichin yliopiston tutkimusta? Katsooko komissio tähän mennessä saatujen tietojen perusteella, että on tehtävä erityinen tieteellinen tutkimus niiden henkilöiden terveydentilasta, jotka joutuvat työnsä vuoksi usein käsittelemään näitä kolikoita? Mihin toimiin komissio aikoo ryhtyä kansalaisten ja erityisesti kolikoita eniten käsittelevien henkilöiden rauhoittamiseksi? (1) EYVL C 28 E, 6.2.2003, s. 54. Pedro Solbes Miran komission puolesta antama vastaus (7. marraskuuta 2002) Kysymyksessä mainitun tutkimuksen päätelmät ovat harhaanjohtavia, sillä tulokset saatiin aikaan siten, että nikkeliallergiasta kärsivien koehenkilöiden ihoon liimattiin yhden ja kahden euron kolikoita 4872 tunniksi. Altistus aiheutti koehenkilöille allergisen reaktion. Koska koe ei selvästikään vastannut eurokolikoiden normaalia käyttöä, komissio ei katso tarpeelliseksi muuttaa näkemystään nikkelin käyttämisestä eurokolikoissa. Komissio siis edelleen katsoo, että eurokolikoiden normaali käyttö ei ole kuluttajille vaarallista. Siitä huolimatta komissio seuraa tiiviisti kaikkien asiaan liittyvien tutkimusten tuloksia ja eurokolikoihin liittyvän tekniikan kehittymistä, mutta se ei itse aio tehdä lisätutkimuksia asiasta. Euron käyttöönotto vähensi liikkeessä olevien nikkelipitoisten kolikoiden osuuden 75 prosentista 14 prosenttiin. Komission tiedossa ei ole nikkeliallergiatapauksia, joiden voitaisiin osoittaa johtuneen yhden tai kahden euron kolikoiden käytöstä tai käsittelystä. Ei ole myöskään tieteellisiä todisteita siitä, että nikkeliallergia olisi viime aikoina lisääntynyt euroalueen kuluttajien keskuudessa. Komission näkemystä tukee äskettäin valmistunut riippumaton tutkimus, joka osoitti yhden ja kahden euron kolikoista irtoavan huomattavasti vähemmän nikkeliä kuin ennen euron käyttöönottoa käytetyistä kansallisista kolikoista.